Šebová, Zuzana, poslankyňa NR SR (2022-06-23):
Ďakujem pekne, pán predsedajúci. Pán minister, kolegyne, kolegovia, ja budem krátka, stručná. Ja by som chcela predložiť dva pozmeňujúce návrhy k danej novele. Prvý pozmeňujúci návrh, kde zmena legálnej definície prvého generického lieku sa navrhuje vykonať za účelom zavedenia jednoprahového vstupu generických liekov a biologicky podobných liekov namiesto existujúceho trojprahového vstupu generických liekov a biologických podobných liekov. Zavedením jednoprahového vstupu generických liekov a biologicky podobných liekov má byť zabezpečená podpora vstupu týchto liekov tak, že povinnosť držiteľa registrácie poskytnúť zákonom stanovenú výšku zľavy z úradnej ceny lieku sa bude vzťahovať výlučne na generický liek alebo biologicky podobný liek, ktorý vstúpi na trh ako prvý v poradí. Naopak, táto povinnosť poskytnúť zľavu z úradne určenej ceny lieku sa už nebude vzťahovať na generické a biologicky podobné lieky vstupujúce na trh ako druhé a tretie v poradí. Teraz mi dovoľte, aby som prečítala pozmeňujúci návrh. Pozmeňujúci a doplňujúci návrh poslankyne Národnej rady Slovenskej republiky Zuzany Šebovej k vládnemu návrhu zákona, ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia v znení neskorších predpisov a ktorým sa menia a dopĺňajú niektoré zákony, tlač 976. 1. V čl. I v 3. bode § 2 písm. b) sa vypúšťajú slová „alebo v príslušnej referenčnej skupine je právoplatne zaradený iný prvý generický liek toho istého držiteľa registrácie“. 2. V čl. I bod 3 § 2 sa vypúšťajú písmená w) a x). Nasledujúce písmená sa primerane preznačia. V súvislosti s touto úpravou sa primerane upraví aj úvodná veta 3. bodu. 3. V čl. I v bode 3 § 2 písm. y) sa vypúšťajú slová „alebo príslušnej referenčnej skupine je právoplatne zaradený prvý biologický podobný liek toho istého držiteľa registrácie“. 4. V čl. I v bode 3 v § 2 sa vypúšťajú písmená z) a aa). Nasledujúce písmená sa primerane preznačia. V súvislosti s touto úpravou sa primerane upraví aj úvodná veta 3. bodu. 5. V čl. I sa za 21. bod vkladá nový 22. bod, ktorý znie: „22. V § 8 ods. 1 písm. b) v pätnástom bode sa vypúšťajú slová „druhý generický liek alebo tretí generický liek,“ a slová „druhý biologicky podobný liek, alebo tretí biologicky podobný liek,“.“ Nasledujúce body sa primerane preznačia. Preznačenie bodov sa primerane premietne aj do ustanovenia upravujúceho účinnosť zákona. 6. V čl. I 47 bod znie: „47. V § 16 ods. 4 písm. j) sa slová „55 %“ nahrádzajú slovami „51 %“ a vypúšťa sa časť vety za bodkočiarkou.“ 7. V čl. I sa za bod 47 vkladajú nové body 48 a 49, ktoré znejú: „48. V § 16 ods. 4 sa vypúšťajú písmená k), l), n) a o). Doterajšie písm. m) sa označuje ako písm. k). 49. V § 16 ods. 4 písm. k) sa vypúšťa časť vety za bodkočiarkou.“ Nasledujúce body sa primerane preznačia, preznačenie bodov sa primerane premietne aj do ustanovenia upravujúceho účinnosti zákona. Ďakujem pekne. To bol prvý pozmeňovací návrh. Ešte tu mám jeden, kolegovia, a je to návrh pozmeňujúci. Návrh zákona stanovuje, že doplatok pacienta za liek, zdravotnícku pomôcku a dietetickú potravinu bude môcť byť zo strany držiteľa registrácie lieku, výrobcu zdravotníckej pomôcky alebo výrobcu dietetickej potraviny kompenzovaný výlučne vtedy, ak všetky lieky, to znamená originálny liek a generické lieky, resp. biologicky podobné lieky, alternatívy zdravotníckej pomôcky a či dietetickej potraviny budú mať doplatok nad 3 % z priemernej nominálnej mesačnej mzdy zamestnanca. Zároveň sa však navrhuje, aby kompenzácia doplatku zo strany držiteľa registrácie či výrobcu nebola umožnená, ak bude dostupná niektorá z alternatív lieku, zdravotníckej pomôcky alebo dietetickej potraviny s doplatkom nižším ako 3 %. Takýto stav môže mať za následok, že pacient bude z ekonomických dôvodov prevedený z liečby liekom, zdravotníckou pomôckou či dietetickou potravinou s vyšším doplatkom na liečbu liekom, zdravotníckou pomôckou či dietetickou potravinou s nižším doplatkom bez ohľadu na medicínske opodstatnenie, čo môže mať nepriaznivý dopad na zdravotný stav pacienta. Z uvedeného dôvodu sa navrhuje, aby kompenzácia doplatku pacienta za liek, zdravotnícku pomôcku a dietetickú potravinu zo strany držiteľa registrácie lieku, výrobcu zdravotníckej pomôcky či výrobcu dietetickej potraviny bola možná, ak niektorá z dostupných alternatív lieku, zdravotníckej pomôcky, či dietetickej potraviny má doplatok vyšší ako 3 % z priemernej nominálnej mesačnej mzdy zamestnanca bez ohľadu na to, či je, alebo nie je dostupná alternatíva s nižším doplatkom. Teraz mi dovoľte prečítať samotný pozmeňujúci návrh. Pozmeňujúci návrh poslancov Národnej rady Slovenskej republiky Zuzany Šebovej a Mareka Krajčího k vládnemu návrhu zákona, ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia v znení neskorších predpisov a ktorým sa menia a dopĺňajú niektoré zákony, tlač 976. 1. V čl. I v bode 118 v § 89 ods. 4 písmeno c) sa vypúšťajú slová „ak v rovnakej referenčnej skupine alebo v rovnakej referenčnej podskupine nie je zaradený liek, zdravotnícka pomôcka alebo dietetická potravina s doplatkom poistenca nižším ako 3 % z priemeru nominálnej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok, ktorý dva roky predchádza kalendárnemu roku, v ktorom sa určuje úhrada,“ 2. V čl. I v bode 118 v § 89 ods. 4 sa za písmeno c) vkladá nové písmeno d), ktoré znie: „d) liek, ktorý je zaradený v zozname kategorizovaných liekov v referenčnej skupine, v ktorej je zaradený podľa písmena c), zdravotnícka pomôcka, ktorá je zaradená v zozname kategorizovaných zdravotníckych pomôcok alebo v zozname kategorizovaných špeciálnych zdravotníckych materiálov v referenčnej skupine, v ktorej je zaradená zdravotnícka pomôcka podľa písmena c), alebo dietetickú potravinu, ktorá je zaradená v zozname kategorizovaných dietetických potravín, v referenčnej podskupine, v ktorej je zaradená dietetická potravina podľa písmena c),“ Doterajšie písmeno d) sa označuje ako písmeno e). Písmeno d) nadobudne účinnosť 1. marca 2023. Ďakujem, pán predsedajúci, skončila som.